জর্জীয় ফুটবল ফেডারেশন
জর্জীয় ফুটবল ফেডারেশন (জর্জীয়: საქართველოს ფეხბურთის ფედერაცია, ইংরেজি: Georgian Football Federation; এছাড়াও সংক্ষেপে জিএফএফ নামে পরিচিত) হচ্ছে জর্জিয়ার ফুটবলের সর্বোচ্চ নিয়ন্ত্রক সংস্থা। এই সংস্থাটি ১৯৩৬ সালে প্রতিষ্ঠিত হয়েছে। এটি ১৯৩৬ থেকে ১৯৮৯ সাল পর্যন্ত সোভিয়েত ইউনিয়নের ফুটবল ফেডারেশনের একটি অংশ ছিল। স্বাধীন জর্জীয় ফুটবল ফেডারেশন ১৯৯০ সালের ১৫ই ফেব্রুয়ারি তারিখে প্রতিষ্ঠিত হয়েছিল। এটি প্রতিষ্ঠার ৫৬ বছর পর ফুটবলের সর্বোচ্চ সংস্থা ফিফার সদস্যপদ লাভ করে, এর পাশাপাশি একই বছর ১৯৯২ সালে সংস্থাটি তাদের আঞ্চলিক সংস্থা উয়েফার সদস্যপদ লাভ করে। এই সংস্থার সদর দপ্তর জর্জিয়ার রাজধানী তিবিলিসিতে অবস্থিত। এই সংস্থাটি জর্জিয়ার পুরুষ, নারী এবং অনূর্ধ্ব-২১ দলের পাশাপাশি ঘরোয়া ফুটবলে এরোভনুলি লিগা, জর্জীয় কাপ এবং জর্জীয় সুপার কাপের মতো প্রতিযোগিতার সকল কার্যক্রম পরিচালনা করে। বর্তমানে জর্জীয় ফুটবল ফেডারেশনের সভাপতির দায়িত্ব পালন করছেন লেভান কোবিয়াশভিলি এবং সাধারণ সম্পাদকের দায়িত্ব পালন করছেন ডেভিড মুজিরি।